### Resume

En lodsejer har anmodet om, at der udarbejdes en lokalplan til udvidelse af en eksisterende virksomhed, der producerer vindmølletårne. Der planlægges for at bebyggelse kan opføres i en højde op til 35 meter og en skorsten i op til 85 meter. Dertil gives der også mulighed for, at en større del af det eksisterende lokalplanområde kan bebygges.

Høringsperiode fra 28. november 2022 til 23. januar 2023. Der er indkommet syv indsigelser. Indsigelser har givet anledning til at anbefale ændringer i lokalplanen og tillægget.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik

Teknisk Udvalg besluttede på mødet 6. april 2021, pkt. nr. 96, at igangsætte udarbejdelse af lokalplan nr. 1346 og tillæg nr. 1.

Tillægget har været i fordebat fra 10. oktober 2022 til 24. oktober 2022.

Byrådet besluttede på møde 23. november 2022, pkt. nr. 201, at sende lokalplanen og tillægget i offentlig høring.

Lokalplanen og tillægget har været i offentlig høring fra 28. november 2022 til 23. januar 2023.

Indsigelser/bemærkninger og ændringer af lokalplanen

Der er modtaget syv indsigelser. Indsigelserne handler primært om virksomhedens påvirkning på omgivelserne i form af støj, vibrationer og lysgener om aftenen samt virksomhedens synlighed i de omkringliggende omgivelser. Der er derfor fra indsigere fokus på afskærmning af området i form af jordvold, støjskærm og beplantning, samt bemærkning til placeringen af dette inden for vejbyggelinje til motorvejen. I indsigelserne er områdets grundvand og risikoen for nedsivning af forurenende stoffer samt risikoen for forurenende partikler i luften også nævnt. Dertil nævnes den tunge trafiks påvirkning på vejnettet og ejendommenes værdiforringelse.

Indsigelserne giver anledning til ændringer af kommuneplanrammen, hvor det præciseres, at der ikke må etableres aktiviteter eller anlæg, der medfører en væsentlig fare for forurening af grundvandet. Dertil er der i lokalplanen foreslået en omformulering af § 8.2 og kortbilag 3, så det fremgår at jordvold, støjskærm og afskærmende beplantning skal etableres udenfor vejbyggelinjen til motorvej såfremt arealet indenfor vejbyggelinjen skal anvendes til udvidelse af motorvejen. I forhold til virksomhedens visuelle synlighed i landskabet anbefales det, at muligheden for skiltning begrænses, samt at der tilføjes krav om 20% stedsegrøn i beplantningsbæltet, så der også er afskærmning om vinteren.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

[adresse]Frafaldserklæring

Lokalplanområdet er privatejet og i byzone, og en frafaldserklæring er derfor ikke nødvendig.

### Sagens videre forløb

Sagen skal behandles af Økonomiudvalget og byrådet.

### Klima og resiliensvurdering

Lokalplanen inddrager ikke nye uplanlagte arealer. Indenfor lokalplanområdet ligger eksisterende virksomhed som producerer vindmøller, og der findes derfor eksisterende interne veje samt administrationsbygninger, produktionshaller mv. Det vil derfor begrænse nyanlæggelse, råstofforbruget og transporten mellem lokaliteter at muliggøre udvidelse af eksisterende virksomheden på sin nuværende placering, så eksisterende bygningsværdier og infrastruktur kan udnyttes. Dette medvirker til at reducere lokalplanens forventede klimaaftryk.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for byrådet, at lokalplan nr. 1346 og tillæg nr. 1 til [adresse] 2021-2033 vedtages endeligt med de af forvaltningen indstillede ændringer, |
| at | indsigerne orienteres om byrådets behandling af indsigelserne og om Teknik & Miljøs bemærkninger til indsigelserne, og |
| at | den sammenfattende redegørelse af miljøvurderingen godkendes endeligt. |

### Beslutning

Anbefalet.